recursal/SuperWikiNEXT-32B huggingface dataset:
בתורת המשחקים, **דילמת הסועדים** היא הכללה של דילמת האסיר למקרה הכללי של n שחקנים. מספר סועדים יוצאים למסעדה, כאשר הם מסכימים מראש לחלק את החשבון באופן שווה בין כולם. כל סועד בוחר האם להזמין את המנה הזולה יותר או היקרה יותר (אפשר להניח שהמנה היקרה יותר בהכרח טעימה יותר אבל לא מצדיקה שהסועד ישלם את המחיר המלא שלה). כל סועד מניח שכאשר הוא בוחר במנה היקרה, המחיר לכל סועד יגדל בחלק קטן ולכן מוצדק מבחינתו להזמין את המנה היקרה ובכך לשפר את חוויית הסעודה שלו. מכיוון שכל סועד מניח כך, התוצאה היא שכולם משלמים את העלות המלאה של המנה היקרה. לפי הגדרת הבעיה זו תוצאה גרועה יותר לכולם מאשר התוצאה כאשר כל אחד מזמין מאכל זול.

הגדרה פורמלית
-------------

נגדיר את *g* כערך ההנאה מהמנה היקרה ואת *b* כערך ההנאה מהמנה הזולה. מחיר המנה היקרה הוא *h* ומחיר המנה הזולה הוא *l*. כאמור, *n* הוא מספר הסועדים. מההגדרות ומהתיאור הנ"ל מתקבל יחס הסדר הבא:{\displaystyle h>g>b>l}. כדי להתאים את הדילמה לדילמת האסיר אנו מניחים שסועד מסוים מעדיף להזמין את המנה היקרה בתנאי שהוא יודע שהמחיר מתחלק בין שאר הסועדים {\displaystyle g-{\frac {1}{n}}h>b-{\frac {1}{n}}l}.

נתבונן באסטרטגיות של ה'סועדים היריבים'. נגדיר את *x* כסכום מחירי המנות של שאר הסועדים. המחיר של הזמנת המנה הזולה הוא {\displaystyle {\frac {1}{n}}x+{\frac {1}{n}}l} ומחיר המנה היקרה הוא {\displaystyle {\frac {1}{n}}x+{\frac {1}{n}}h}. התועלות המתקבלות לכל מנה הן: {\displaystyle g-{\frac {1}{n}}x-{\frac {1}{n}}h} עבור המנה היקרה ו {\displaystyle b-{\frac {1}{n}}x-{\frac {1}{n}}l} עבור המנה הזולה. לפי ההנחה, התועלת של המנה היקרה היא בהכרח גבוהה יותר. נשים לב שבחירת המנות על ידי הסועדים האחרים היא שרירותית והמשחק הוא סימטרי. מכאן מתקבל שהמנה היקרה היא אסטרטגיה שלטת ולכן מובטח לנו שיווי משקל נאש יחיד.

אם כל הסועדים מזמינים את המנה היקרה אז כל הסועדים משלמים *h* בסוף הסעודה והתועלת המתקבלת היא {\displaystyle g-h<0}. מצד שני, אם כל הסועדים היו מזמינים את המנה הזולה אז התועלת שלהם הייתה {\displaystyle b-l>0}. זהו הדמיון בין דילמת הסועדים לדילמת האסיר. גם בדילמה זו, כולם מפסידים כאשר הם משחקים את האסטרטגיה האינדיבידואלית.

ניסוי שדה
---------

בשנת 2004 בדקו את התוצאות הללו בניסוי שדה. קבוצות של שישה סועדים עמדו בפני הסדרי חיוב שונים. בהסדר אחד משלמים הסועדים בנפרד, בשנייה הם מחלקים את החשבון בינם לבין עצמם, ובשלישי הארוחה משולמת כולה על ידי הנסיין. כצפוי, הצריכה הקטנה ביותר מתרחשת כאשר התשלום נעשה בנפרד, הגדול ביותר כאשר הארוחה היא חופשית והתשלום מתחלק בשווה בין הסועדים. בהסדר רביעי, כל משתתף משלם רק שישית מהארוחה האישית, והניסיינים האחרים משלמים את השאר, כדי לבחון את חוסר האנוכיות ואת השיקולים החברתיים בהחלטה כזאת.

לא היה הבדל בין הסכום שנצרך על ידי קבוצות אלה לבין אלה המפצלים את העלות הכוללת של הארוחה בצורה שווה. פיצול עלות מטילה נטל על חברי הקבוצה האחרים, וזה מצביע על כך שהניסיינים לא מתחשבים ברווחת האחר בעת קבלת ההחלטות, וזאת בניגוד למספר רב של ניסויים במעבדה שבהם הנבדקים ניצבים בפני בחירות דומות מבחינה אנליטית, אך הקשרן של הבחירות הוא מופשט יותר.

ראו גם
------

* הטרגדיה של נחלת הכלל
* בעיית הטרמפיסט
* תורת המשחקים
* שווי משקל נאש

הערות שוליים
------------

1. ↑  Glance, Natalie S.; Huberman, Bernardo A. The dynamics of social dilemmas, ‏March 1994 (ארכיון)
2. ↑  Gneezy, Uri; Haruvy, Ernan; Yafe, Hadas, THE INEFFICIENCY OF SPLITTING THE BILL, ‏2004
ה**טיאקה** (שם מדעי: *Caldcluvia paniculata*), הוא מין של עץ ירוק עד ממשפחת הקונוניים המצוי באמריקה הדרומית, ואחד מתוך 11 המינים בסוג קאלדקלוויה (*Caldcluvia*). הטיאקה הוא אחד מהעצים הייחודיים לאזור האקולוגי של יערות הגשם הממוזגים בדרום אמריקה, והוא מצוי בעיקר בצ'ילה (ממחוז ביוביו עד למחוז אייסן) ובמידה פחותה בארגנטינה; העץ הובא גם לאירלנד. הטיאקה מצוי בעיקר במקומות לחים ומוצלים בגבהים של עד 1,100 מטר מעל פני הים.

אטימולוגיה
----------

האטימולוגיה של הטיאקה היא כדלהלן: השם המדעי של הסוג - *Caldcluvia*, הוא לזכרו של הבוטנאי הסקוטי אלכסנדר קאלקלוג'ה שאסף צמחים בדרום אמריקה עבור הגנים המלכותיים הבוטנאים באנגליה בין 1819 ל-1825; השם המדעי של המין - *paniculata*, מתייחס לתפרחת של הצמח. הכינוי "טיאקה" הוא משפתם של המפוצ'ה - הילידים האינדיאנים בדרום אמריקה.

תיאור
-----

הטיאקה מתנשא עד לגובה של 30 מטר, והקוטר המרבי שלו הוא 60 ס"מ. הקליפה היא בצבע חום-אפרפר. העלים הירוקים מסודרים בצורה הפוכה, והשפה של העלה משוננת ומלבנית בצורת אזמל. העלה מגיע לאורף של 7–15 ס"מ, ורוחבו הממוצע 2–4 ס"מ. הפטוטורות של העלה מחורצות ושעירות, ואורכן הוא 1–7 ס"מ. הפרחים של הטיאקה בצבע לבן-צהבהב, והם צומחים בתפרחות צפופות. בכל פרח יש 8–10 אבקנים. הפרי של הטיאקה הוא הלקט המכיל בתוכו זרעים כהים חומים באורך של מילימטר אחד. הטיאקה פורח בין דצמבר לפברואר, והפירות מבשילים בין פברואר למרץ.

שימושים
-------

העלים של הטיאקה.
העץ לא נמצא בסכנה בטבע, אך דגימות גדולות שלו נדירות יחסית. הוא מוגן בשמורות טבע ופארקים לאומיים רבים בצ'ילה וארגנטינה. החליטה של עלי הטיאקה שימושית נגד דלקת מעיים והצטננות, ומשמשת גם לטיפול בסוכרת. בקליפה של העץ משתמשים לצביעה, והעץ מגודל לעיתים כצמח נוי. בתקופה הקולוניאלית השתמשו בטיאקה לצביעת חומרים מעץ, והאינדיאנים השתמשו בעלים על מנת לרפד סירות קטנות מעץ וכלים אחרים. הפרחים של הטיאקה משמשים כמקור צוף עבור הדבורים.

קישורים חיצוניים
----------------

ויקישיתוף מדיה וקבצים בנושא **טיאקה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* NCBI
* GBIF
* IPNI
* Tropicos
 |


1. ↑  טיאקה באתר הרשימה האדומה של IUCN
פירוש נוסף ערך זה עוסק בחידושים על הש"ס ושו"ת. אם התכוונתם לספר מוסר (שיוחס בטעות לרבנו תם), ראו ספר הישר.
ספר הישר לרבנו תם, חלק השאלות והתשובות
**ספר הישר** נכתב על ידי רבנו תם, מגדולי בעלי התוספות, המכיל שני חלקים: הראשון הוא חידושים לתלמוד הבבלי, והשני הוא שאלות ותשובות. הספר נכתב בשנת 1149, וחלק החידושים נערך בידי תלמידיו של רבנו תם, ביניהם רבי אליעזר ממץ ורבינו פטר, ודברי רבינו תם מוזכרים בו בגוף שני. נראה כי הייתה מעורבות של תלמידי רבנו תם גם בכתיבת הספר, מהחיבור הגהות אשרי, שכותב "ופירש ה"ר פטר בספר הישר". חלק התשובות נשאר כפי שכתבו רבינו תם. 

בשנת תקע"א (1811) שני חלקי הספר יצאו לאור בווינה מתוך כתב יד, על ידי הרב דניאל פרוסטיץ וביוזמתו של מנחם מנדל טעבין. בשנת תרנ"ח (1898) יצאה לאור בברלין מהדורה מתוקנת של חלק השו"ת על ידי הרב שרגא פייש רוזנטל. חלק החידושים נערכו מחדש ויצאו לאור בירושלים בכמה מהדורות (1959-1985) על ידי שמעון שלמה שלזינגר. הרב דוד דבליצקי ההדיר והוציא לאור מחדש את שני החלקים (בני ברק, תש"ף–תשפ"א).

תוכן הספר
---------

עיקר מגמת חלקו הראשון של הספר היא לתקן את הגרסאות בתלמוד הבבלי ולהוכיח שאין להגיה את הנוסח הקיים, למחוק או להוסיף עליו, לא על פי היגיון ולא על פי ספרים אחרים או מקורות מקבילים. וכך כותב רבנו תם: 

> 
> "ספר הישר" קראתי בשם את הספר, יען כל פקודי כל ישרתי בו שמועות הראשונות וגירסות הספרים אשר מעולם. כי ראיתים שותים מים הרעים לקראת מגיהי ספרים בלי שכר תרומת הלשכה ואיש לזרועו היו. כי הזריז הרי זה משובח. ואף על גב דלט (שקילל) רבנו גרשום מאור הגולה, (ואמר) כל מאן דמשבש תלמוד הכי והכי תהוי (כל מי שישבש את התלמוד ייעשה לו כך וכך) - לא נמנעו מלשבש. ולא די להם בגרסות הנראין פירוש לשבש (ולא שינו רק בגרסות של פרשנות דברי חז"ל), כי אם דברי האמוראין והתנאין עצמן, ולא ייתכן כן לכל יראי השם... ויהיו דברי אלה קרובים לכל יראי השם לבלתי ישבשו הספרים למחקם ולא לעשות לאו הין והין לאו. וכל שכן שמתוך סברת האדם לא יסתור שמועתו וסברת התלמוד, כי מתוך שלא נודע טעמם של ראשונים לא עמדו האחרונים בשמועתם כאשר אפרש לך בזה הספר באונא ואומא.
> 
> 
> 
> — מתוך ההקדמה לספר הישר.
>

קישורים חיצוניים
----------------

- ויקיטקסט ספר הישר לרבינו תם, באתר ויקיטקסט

* **ספר הישר מהדורה הראשונה (שני חלקיו)**, וינה תקעא, באתר היברובוקס
* **ספר הישר לרבנו תם (חלק השאלות ותשובות)**, ברלין תרנח, באתר היברובוקס
* אברהם (רמי) ריינר, **"ספר הישר לרבנו תם, ספר? ישר?"** בתוך "**דרך ספר - שי לזאב גריס**" בעריכת עודד ישראלי אבריאל בר לבב, ואברהם (רמי) ריינר ויונתן מאיר, ירושלים 2021, עמ' 157 - 171.

הערות שוליים
------------

1. ↑  על מסכת עבודה זרה, פרק ה', סימן ל"א.
**ליונל סמית'** (אנגלית: **Lionel Smith**;‏ 23 באוגוסט 1920 - 6 בנובמבר 1980) היה כדורגלן אנגלי.

סמית' נולד בעיירה מקסברו שביורקשייר, ושיחק עבור מועדונים מקומיים חובבניים לפני שחתם על חוזה חובבן עם המועדון הלונדוני ארסנל באפריל 1939. בקיץ שלאחר מכן הוא חתם על חוזה המקצוען, זמן קצר לפני פריצת מלחמת העולם השנייה; סמית' התגייס לחיל ההנדסה המלכותי ושירת כפלס, אך במקביל השתתף במספר משחקים לא רשמיים במדי ארסנל (17 בסך הכול). הקריירה שלו הייתה בסכנה בעקבות פציעה שנגרמה בתאונה עם מנוף מסילתי, אך הוא הצליח להתאושש בזמן לקראת חידוש המשחקים הרשמיים בעונת 1946/1947, ואף זכה לקבל את סרט הקפטן של קבוצת המילואים.

הוא שיחק בעיקר בעמדת הבלם, ובתקופה הראשונה שלאחר מכן המלחמה השתתף במעט משחקים; הבלמים הקבועים של המועדון היו לורי סקוט ווולי ברנס. סמית' ערך את הופעת הבכורה שלו כקשר מרכזי במקום לזלי קומפטון, והשתתף בניצחון 8 - 0 על גרימסבי טאון ב-1 במאי 1948, שהיה גם המשחק האחרון בעונת האליפות 1947/1948. סמית' זכה למקום קבוע בהרכב בעמדת המגן השמאלי, לאחר שסקוט סבל ממספר פציעות וברנס עבר צד על מנת להחליפו.

ב-29 באפריל 1950 הוא השתתף בניצחון 2 - 0 על ליברפול במסגרת גמר גביע ה-FA, והיה זה משחק הגמר הראשון שבו נטל חלק. הוא זכה להכרה בינלאומית לאחר שזומן למשחק של נבחרת אנגליה מול נבחרת ויילס ב-15 בנובמבר 1950, וערך את הופעת הבכורה שלו בגיל מאוחר יחסית. בסך הכול הוא השתתף בשישה משחקים במדי הנבחרת.

בעונת 1952/1953 הוא זכה עם ארסנל באליפות, לאחר שבעונת האליפות הקודמת (1947/1948) הוא השתתף במשחק אחד בלבד. אולם, בעונה זו הוא כבר היה בן 33, וגילו המתקדם החל לתת את אותותיו כאשר דניס אוונס הצעיר מתמודד עמו על מקום בהרכב. הוא השתתף בעשרה משחקים בלבד בעונת 1953/1954, ובסיומה עזב את ארסנל בהעברה חופשית. בסך הכול הוא השתתף ב-181 משחקים עבור ארסנל, ולא הבקיע בהם שער אחד.

הוא שיחק בווטפורד במשך עונה אחת. לאחר מכן הוא עבר למועדון החובבני גרייבסנד אנד נורת'פליט, עבד שם כמאמן, והוביל את המועדון לזכייה באליפות הליגה הדרומית בעונת 1957/1968. הוא הפסיק לאמן את גרייבסנד ב-1960, ופרש מתחום הכדורגל לחלוטין.

לקריאה נוספת
------------

* ג'ף האריס וטוני הוג, Arsenal Who's Who,‏ Independent UK Sports,‏ 1995 (מסת"ב 1-899429-03-4)

קישורים חיצוניים
----------------

* פרופיל, באתר National Football Teams
המעבורת טויה מארו
אנדרטה לאסון באי הוקאידו
**טביעת המעבורת טויה מארו** התרחשה ב-26 בספטמבר 1954. המעבורת, שהפליגה במצר צוגרו שבין האיים היפנים הוקאידו והונשו, טבעה לאחר שנתקלה בסופת טייפון. באסון נספו לפחות 1,159 מיושבי האונייה. היה זה האסון הימי האזרחי החמור ביותר בתולדות יפן.

האסון
-----

טויה מארו הייתה מעבורת רכבת בבעלות חברת הרכבות הלאומית של יפן. היא הושקה בשנת 1947. היא הייתה בעלת מעמס של 3,898 טונות ושירתה בקו שבין נמל **הקודטה** שבהוקאידו לבין נמל **אומורי** שבהונשו, אותו כיסתה בזמן של 4.5 שעות הפלגה. צוותה מנה 120 איש והיא הייתה מסוגלת לשאת 1,128 נוסעים.

סופת הטייפון מארי נעה דרך האי הונשו והגיעה לים יפן בצהרי ה-26 בספטמבר 1954 במהירות של למעלה ממאה קילומטר לשעה. התחזית הייתה שהיא תגיע למצר צוגרו בשעה 17:00 באותו יום.

בשעה 11:00 הגיעה האונייה לנמל הקודטה לאחר מסעה הראשון באותו יום מאומורי. היא הייתה אמורה להפליג שוב בשעה 14:40 ולהגיע לאומורי לפני הגעת הטייפון, אך הפלגתה התעכבה לאחר שהועברו אליה נוסעים וכלי רכב ממעבורת אחרת שהפלגתה בוטלה.

ב-15:10 ביטל קברניט הטויה מארו את ההפלגה, אך לאחר שיפור במזג האוויר ב-17:00 החליט להפליג, בסברה שהטייפון כבר עבר במצר כפי שנחזה. למעשה הטייפון רק האט. באופן לא טיפוסי הוא גם התחזק בעוברו מעל ים יפן.

בשעה 18:39 הפליגה הטויה מארו מהקודטה. זמן קצר לאחר מכן התגברה הרוח שנשבה לעברה מכיוון דרום-דרום-מזרח. ב-19:01 הורידה האונייה עוגן כדי להמתין לשיפור במזג האוויר, אך עקב הרוח הוא לא החזיק מעמד. מים חדרו לאונייה דרך סיפוני המטען ומנוע הקיטור שלה פסק מלפעול. האונייה החלה להיסחף ללא שליטה. קברניט האונייה החליט לנסות להעלות אותה על החוף ליד הקודטה.

בשעה 22:26 התקרבה האונייה לחוף ושידרה קריאת מצוקה, אך הגלים היו כה חזקים עד כי ב-22:43 התהפכה המעבורת ושקעה בים כמה מאות מטרים מהחוף. לפחות 1,159 משוכניה נספו, לרבות למעלה ממחצית אנשי צוותה. רק כ-150 מיושבי האונייה ניצלו. מספר הנספים המדויק איננו ידוע משום שנוסעים נוספים עלו על סיפון המעבורת ואחרים ירדו ממנה זמן קצר לפני ההפלגה.

אותה סופת הטייפון גרמה לטביעתן של ארבע מעבורות נוספות וכ-200 כלי שיט קטנים נוספים, ומספר הנספים הכולל באותו יום הגיע ל-1,430 לפחות.

טביעת המעבורת טויה מארו הייתה אחד הגורמים שהביאו לאחר שנים לבנייתה של מנהרת סייקן בין האיים הוקאידו והונשו. עם זאת שירות מעבורות ממשיך עדיין לפעול במצר צוגרו.

קישורים חיצוניים
----------------

ויקישיתוף מדיה וקבצים בנושא **טביעת המעבורת טויה מארו** בוויקישיתוף
* מאמר אודות האסון, 2011

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00954915

 |
**טבלן אפור-לחיים** (שם מדעי: *Podiceps grisegena*) הוא מין של עוף מים נודד ממשפחת הטבלניים.

מאפיינים
--------

טבלן אפור-לחיים חי בקצה הצפוני של כדור הארץ ביערות, אך לעיתים מצפין עד לטונדרה או מדרים עד למדבר. עוף בלתי ניכר בשטח, נצפה בזוגות או לבד. הוא מקנן באגמים במקומות שבהם יש סבך דליל של סוף וצל. כשהוא חש חוסר-מנוחה הוא צולל מתחת למים ומחכה עד חלוף הסכנה. יש בקן 3–4 ביצים לבנות. בחורף נמצא קרוב לים במקומות עם גלים שקטים. הוא משיג את מזונו במים רדודים ובאגמים שאינם מכוסים בקרח. הטבלן אפור-הלחיים מופיע לעיתים נדירות בישראל.

הטבלן אפור-הלחיים הוא הטבלן הגדול ביותר באירואסיה. גופו של טבלן בוגר צבוע בצבע שחור ומקורו בצבעים צהוב ושחור. הכנפיים אפורות אך נוצות התעופה בצבע לבן. ראשם ובטנם של הצעירים מקווקווים בצבעי שחור-לבן ושאר גופם בצבע שחור. מקורם בצבע צהוב. תת-מינים שונים במשקל ובאורך שונה. בחורף הטבלן שחרחר-אפור ובעונת הרבייה הוא מקבל פלומת צוואר אדומה, כיפה שחורה ולחיים אפורות המקנות לו את שמו.

אורכו של בוגר מתת-המין האירופאי והמערב-אסיאתי (*P. g. grisegena*) הוא 40–50 ס"מ בגוף ו-77–85 ס"מ במוטת הכנפיים. משקלו 692–925 גרם.
תת- המין *P. g. holboelii* החי בדרום אמריקה ומזרח סיביר גדול יותר מקרובו האירופאי: אורכו של הבוגר הוא 43–56 ס"מ, מוטת כנפיו כ-61–68 ס"מ ומשקלו 0.75 עד 1.6 ק"ג. הטבלן ניזון מדגים או חרקים שנמצאים על הצמחייה שליד הנהר.

כמו כל הטבלנים, הטבלן אפור-הלחיים הוא שחיין טוב וצולל מהיר מאוד. הרגליים ממוקמות בצד האחורי של הגוף, ליד הזנב, מה שהופך אותו למאוד מגושם על הקרקע. בנוסף למזונו הרגיל הטבלן אוכל גם את הנוצות של עצמו מסיבה לא ברורה, אולי כדי לחזק את מערכת העיכול שלו.

הטבלן אפור-הלחיים נמצא במצב השימור ללא חשש - משמע האוכלוסייה העולמית לא נמצאת בסיכון אלא יציבה או גדלה.

גלריה
-----

* טבלנים בטקס חיזורטבלנים בטקס חיזור
* טבלן בקנו עם גוזלים על גבוטבלן בקנו עם גוזלים על גבו
* טבלן שוחהטבלן שוחה
* Museum specimenMuseum specimen
*

קישורים חיצוניים
----------------

ויקישיתוף מדיה וקבצים בנושא **טבלן אפור-לחיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
* IBC
 |

הערות שוליים
------------

1. ↑  טבלן אפור-לחיים באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558743805171
* LCCN: sh95007478
* LNB: 000297874

 |
רולס-רויס V-8
**רולס-רויס V-8** (באנגלית: **Rolls-Royce V-8**) היא מכונית בסגנון מכונית עידן פליז מתוצרת יצרנית רכבי היוקרה הבריטית **רולס-רויס** בשנת 1905.

היסטוריה
--------

שורשי החברה מבוססים על חברה שהקים ב-1904 התעשיין האנגלי הנרי רויס במנצ'סטר. עוד באותה שנה הוא נפגש עם סוחר הרכב צ'ארלס רולס שהסכים לשווק את המכוניות החדשות באופן בלעדי. חברת רולס-רויס המשותפת שהייתה קרויה "רולס רויס לימיטד" נוסדה ב-15 במרץ 1906. 

תחילה יוצר דגם הרולס-רויס 10 כ"ס אשר תוכנן על ידי הנרי רויס בשנת 1903, ויוצר בבית המלאכה של רויס ושל שותפו צ'ארלס רולס ברחוב קוק במנצ'סטר, לאחר שחתמו על הסכם איחוד ב-23 בדצמבר 1904. הדגם שווק על ידי סוכנות C.S.Rolls & Co.

שותפם של הנרי רויס וצ'ארלס רולס, קלאוד ג'ונסון החליט על ייצור דגם חדש שיתחרה בהצלחה עם המכוניות החשמליות שהיו בשימוש בערים בתקופה. יוצרו 3 יחידות, אבל רק יחידה אחת נמכרה, וה-2 האחרות שימשו במפעל למטרות הובלה ולתצוגה.

מנוע הדגם היה מותקן מתחת למכונית, הגיע למהירות עד 41.8 קמ"ש, למרות שהמהירות המשפטית בבריטניה הייתה 32.2 קמ"ש.

גרסאות
------

* לנדולט - בסיס גלגלים קצר (90 אינץ')
* Legalimit - בסיס גלגלים ארוך יותר (106 אינץ')

ראו גם
------

* רולס-רויס
* הנרי רויס
* צ'ארלס רולס
* רולס-רויס 30 כ"ס
* רולס-רויס סילבר גוסט
* רולס-רויס 10 כ"ס
* רולס-רויס 15 כ"ס
* רולס-רויס 20 כ"ס
* רולס-רויס 20-25 כ"ס
* רולס-רויס 25/30 כ"ס
* רולס-רויס ריית (1938)
* רולס-רויס פנטום 1
* רולס-רויס פנטום 2
* רולס-רויס פנטום 3
* רולס-רויס פנטום 4
* רולס-רויס פנטום 5
* רולס-רויס פנטום 6
* רולס-רויס סילבר דאון
* רולס-רויס סילבר סראף
* רולס-רויס ריית (2013)

קישורים חיצוניים
----------------

ויקישיתוף מדיה וקבצים בנושא **רולס-רויס V-8** בוויקישיתוף
* אתר האינטרנט הרשמי של רולס-רויס V-8
**רולנד ברגר ייעוץ אסטרטגי** (באנגלית: **Roland Berger Strategy Consultants**) היא חברה בינלאומית לייעוץ אסטרטגי שמשרדה הראשי ממוקם במינכן שבגרמניה. רולנד ברגר נוסדה ב-1967, היא אחת מחברות הייעוץ הגדולות בעולם. החברה מעסיקה למעלה מ-2,000 יועצים ב-39 סניפים ב-27 מדינות ברחבי העולם (ינואר 2011). ב-2009 הסתכם מחזור הפעילות שלה בכ-616 מיליון אירו. החברה פועלת בכל תחומי הייעוץ האסטרטגי והכלכלי, ובולטת בפרויקטים בינלאומיים שביצעה בתחומי האנרגיה, תעשיית הרכב, התחבורה ועוד.

החברה נוסדה על ידי רולנד ברגר, לאחר שעזב את חברת הייעוץ האמריקאית BCG. במהלך השנים צמחה החברה והפכה למובילת שוק בגרמניה, בשנות השמונים מרבית מניותיה נרכשו על ידי דויטשה בנק לצורך מימון התרחבות החברה בשווקים הבינלאומיים, מאחר שמגבלות הבנק הפדרלי (פדרל ריזרב) לא אפשרו לחברה לעסוק בייעוץ בארצות הברית רכשו שאר השותפים את המניות בחזרה בסוף המאה ה-20.

החברה דורגה על ידי Vault במקום השלישי מבין כל חברות הייעוץ הפועלות באירופה ובמקום החמישי בעולם מבחינת היוקרה המקצועית. בתחום הייעוץ במשק האנרגיה החברה מדורגת במקום השישי בעולם, ובתחומי הייעוץ העסקי, הבריאות ותעשיית התרופות במקום השמיני.

קישורים חיצוניים
----------------

* אתר האינטרנט הרשמי של רולנד ברגר ייעוץ אסטרטגי
* רולנד ברגר ייעוץ אסטרטגי, ברשת החברתית פייסבוק

* רולנד ברגר ייעוץ אסטרטגי, ברשת החברתית טוויטר

* רולנד ברגר ייעוץ אסטרטגי, ברשת החברתית LinkedIn

הערות שוליים
------------

1. ↑  דירוג באתר vault.com
2. ↑  דירוג באתר vault.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007454384905171
* BnF: cb16233414g (data)
* ISNI: 0000 0001 2293 358X
* LCCN: n2006058297
* NKC: vse2010564621
* SUDOC: 129803774
* VIAF: 304161466
* WorldCat: lccn-n2006058297

 |
**רולנד ביט נף** (בגרמנית: **Roland Beat Nef**;‏ נולד ב-1 ביולי 1959) הוא איש צבא שווייצרי בדימוס, אשר שימש לתקופה קצרה כראש הכוחות המזוינים (מקביל לרמטכ"ל) של צבא שווייץ.

ביוגרפיה
--------

נף נולד ב-1 ביולי 1959, בפראונפלד שבקנטון תורגאו. הוא למד משפטים באוניברסיטת ציריך וסיים תואר ראשון. במקביל, הוא למד לנגן בצורה מקצועית בפסנתר ובעוגב, ולמשך זמן קצר עבד כנגן עוגב בכנסיית גוטהירט שבציריך. ב-1988 הוא התגייס לצבא שווייץ ועבר הכשרה כקצין ארטילריה. ב-1999 הוא השתתף בקורס תותחנים בארצות הברית. ב-1 בינואר 2002 הוא מונה למפקד בריגדת הפאנצר ה-4. ב-1 בינואר 2004 הוא הועבר לפקד על בריגדת הפאנצר ה-11. בפברואר 2007 הוא הועבר לפקד על יחידת האימונים של השריון והארטילריה.

ב-31 בדצמבר 2007 מונה נף לתפקיד ראש הכוחות המזוינים (מקביל לרמטכ"ל). באמצע יולי 2008, התגלה שבת-זוגו לשעבר של נף, הגישה נגדו תביעה בטענה שעקב אחריה והטריד אותה במשך חודשים. החקירה המשטרתית נגדו התנהלה במהלך התקופה בה נבחר לתפקיד ראש הכוחות המזוינים, אולם נף הגיע להסדר כספי עם התובעת והתיק נסגר עוד לפני שנף נכנס לתפקיד. לאחר שהפרשייה נחשפה, התעוררה סערה ציבורית עזה בשווייץ, ובעקבות כך, ראש המחלקה הפדרלית לביטחון, הגנה אזרחית וספורט סמואל שמיד, הוציא את נף לחופשה כפוייה ב-21 ביולי. כעבור ארבעה ימים, הגיש נף את התפטרותו למועצה הפדרלית. הוא לא הכחיש את הטענות נגדו, והודה שהתנהג שלא כראוי. ב-20 באוגוסט נכנסה התפטרותו לתוקף. סגנו, אנדרה בלאטמן נכנס לתפקיד במקומו.

קישורים חיצוניים
----------------

* מינויו של רולנד נף לתפקיד ראש הכוחות המזוינים

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 1421159234573603372037
* WorldCat (עם VIAF): 1421159234573603372037

 |
**הגדרה משדלת** (Persuasive definition) היא הגדרה נוספת של מונח בעל משמעות נלווית ערכית או רגשית בגלל הגדרה אחרת של אותו מונח, אשר מעבירה את המשמעות הנלווית אל מושאי ההגדרה הנוספת. המונח נטבע בשנות ה-30 של המאה ה-20 על ידי צ'ארלס סטיבנסון שהיה פילוסוף אנליטי.

הגדרות ודוגמאות
---------------

אחת הדוגמאות שהובאה על ידי סטיבנסון הייתה הגדרת המונח "בן תרבות" לה יש קונוטציה חיובית, כאדם בעל דמיון רגיש ומקוריות. שימוש בהגדרה זאת מאפשרת לייחס לאדם שמקובל לראותו כ"חסר תרבות" את תכונת התרבותיות. 

ספר לוגיקה פופולרי של פטריק הורלי מגדיר "הגדרה משדלת" כהגדרה המתחזה לניסיון כן לתת הגדרה למונח, בעוד הוא מייחס משמעות חיובית או שלילית למונח המוגדר. כדוגמה, הביא הורלי את שתי ההגדרות הבאות להפלה מלאכותית:

* רצח חסר רחמים של חפים מפשע
* הליך רפואי בטוח ומקובל בו מורידים מאשה עול בלתי רצוי

אולם דוגמה זאת של הורלי אינה מוסכמת, שכן לשיטתו של סטיבנסון המונח המוגדר הוא זה שנושא משמעות ערכית או רגשית ולא ההגדרה.

היחס להגדרה משדלת
-----------------

על פי גישתו של סטיבנסון, השימוש בהגדרה משדלת נלווית למידה מסוימת של הטעיה. לשיטתו, במקרים רבים הגדרות משדלות משמשות לגבי מונחים בעלי הגדרה בלתי ברורה. במקרים רבים אנשים המשתמשים בהגדרה משדלת עושים זאת תוך הצגת ההגדרה שלהם כ"ההגדרה האמיתית" או "ההגדרה הנכונה". היו אף שהתייחסו אל הגדרה משדלת כאל כשל לוגי. לעומת זאת, היו שטענו למקרים של שימוש לגיטימי בהגדרה משדלת. למשל, בורגס ג'קסון טען שהרחבת התחולה של המונח אונס על ידי תנועות פמיניסטיות כדי שיכלול גם מקרים של כפייה מילולית, היא הגדרה משדלת לגיטימית.

הערות שוליים
------------

1. ↑  Douglas N. Walton, Ethical argumentation, Lexington Books, 2003, page 121
2. ↑  Patrick J. Hurley, A Concise Introduction to Logic, page 99
3. ↑  Douglas N. Walton, Ethical argumentation, Lexington Books, 2003, page 122
4. ↑  Douglas N. Walton, Ethical argumentation, Lexington Books, 2003, page 124
5. ↑  Douglas N. Walton, Ethical argumentation, Lexington Books, 2003, page 128
**נמלת האש הקטנה** (שם מדעי: ***Wasmannia***) היא סוג במשפחת הנמליים. ידועה גם בשם *נמלת החשמל (Electric ant)* ונחשבת על ידי מדינות רבות כזן הרסני, פולשני מאוד.

מאפיינים
--------

נמלה זעירה (1–2 מ"מ), כתומה, מקורה באזורים טרופיים בדרום אמריקה. המין *Wasmannia auropunctata* התפשט ברחבי העולם, פלש לאיי גלאפגוס, ואף לישראל. היא מתרבה בקינים מרובי מלכות, ומתפשטת ללא מעוף מלכות. העקיצה מאוד לא נעימה. נפוצה במדשאות, בין עלים יבשים ומתחת לאבנים. כמין פולש היא דוחקת מינים מקומיים של חרקים ופוגעת במגוון הביולוגי.

המלכות והזכרים מתרבים באמצעות שיבוט והפועלות נוצרות ברבייה מינית אשר שומרת על המגוון הגנטי של המושבה.

הפועלות של נמלת האש הקטנה בעלות צבע אדום-כתום, וגודלן נע בין 1 ל-1.5 מ"מ בלבד. המלכות לעומתן גדולות בהרבה, עד חצי ס"מ, ומעט כהות יותר. בכל קן יכולות להימצא יחד בין מלכה אחת לעשרות רבות, וכן אלפים רבים של פועלות.

נמלת האש הקטנה בישראל
---------------------

בישראל נצפו לראשונה נמלי אש באזור בקעת הירדן בשנת 2005. בתחילה הן נמצאו בעיקר בתוך יישובים, אך לאחר מכן גם בשטחים פתוחים הסמוכים ליישובים. התפשטות הנמלה נמשכת ובקיץ 2009 אותרה גם במרכז הארץ, בערים שוהם, בית אריה, הוד השרון נתניה, הרצליה ותל אביב-יפו.

בשנת 2013 נמצאו נמלי האש בגולן, בגוש דן, בכרמיאל ובחיפה.

בשנת 2015 נמצאו נמלי אש במספר מוקדים בירושלים. המשרד להגנת הסביבה הוציא התראה מיוחדת בנושא.

גם בשנת 2019 נמצאו נמלי אש במספר מוקדים באזור ירושלים. המשרד להגנת הסביבה הוציא התראה על זיהוי מספר מוקדים במשתלות באזור ירושלים.

בסתיו 2020 נמצאו נמלי אש גם במספר קיבוצים בנגב הצפוני.

ראו גם
------

* נמלי אש

קישורים חיצוניים
----------------

ויקישיתוף מדיה וקבצים בנושא **נמלת אש קטנה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* ענב וידן ואיתי רנן, נמלת האש הקטנה - סקירת ספרות. פרסומי חטיבת מדע, רשות הטבע והגנים - 2018
* ד"ר מאיה סער, ‏הפולשת: היצור הזעיר שמתחבא בכל פינה בישראל - ועוקץ, באתר ‏מאקו‏‏, ‏27 בנובמבר 2021‏
* נמלת אש קטנה, *Wasmannia auropunctata*, באתר UF / IFAS Creatures Featured
* מאיה סער, הפולשת: היצור הזעיר שמתחבא בכל פינה בישראל - ועוקץ, באתר N12, נובמבר 2021

הערות שוליים
------------

1. ↑  Electric ant (*Wasmannia auropunctata*) webpage. Accessed March 7, 2009
2. ↑  Global Invasive Species Database - No. 100 - *Wasmannia auropunctata*
3. ↑  "100 of the World's Worst Invasive Alien Species: A Selection from the Global Invasive Species Database" (PDF). *Invasive Species Specialist Group*. IUCN. 2004. אורכב מ-המקור (PDF) ב-2006-08-13. נבדק ב-2006-08-21.
4. ↑  N12 - נמלת האש הקטנה: איך היא הגיעה לישראל ומה לעשות כדי להיפטר, באתר N12, ‏2021-11-27
5. ↑  נמלי אש בקריית חיים, באתר haifahaifa.co.il
6. ↑  נמלת האש התגלתה בכמה מוקדים בירושלים. אתר ערוץ 7, 19 באוקטובר 2015
7. ↑  נמלת האש הקטנה התגלתה במשתלות באזור ירושלים, באתר ערוץ 7
טריבון צבאי מתקופת הקיסרות**טריבון צבאי** (בלטינית: **tribunus militum**) הייתה דרגה בצבא הרומי.

היסטוריה
--------

מקור משרת הטריבון הצבאי היא עוד בתקופת המלוכה הרומית.

בתקופת הרפובליקה, בכל שנה ה"קומיטיה פופולי טריבוני" (אספת העם כולו) בחרה ב-24 גברים בשנות העשרים לחייהם, בעלי שאיפה סנאטורית, לשרת כטריבון החיילים ("טריבוני מיליטינום"). במסגרת תפקידם נשלחו בקבוצות של שישה לארבעת הלגיונות הקונסולאריים כדי לשמש כמפקדיהם. הטריבונים שימשו בעיקר בתפקידי מטה, שימשו כעוזרי המצביא, והיו אחראים על המשמעת בלגיון, לפעמים הם שימשו גם כמפקדים ישירים של חלקים מלגיון, מיחידות בסדר גודל קוהורטה ומעלה.

לאחר שנבחר הטריבון הצבאי, הוא שירת בצבא בדרך כלל כ-10 עד 5 עונות. לאחר סיום שירותו הצבאי היה יכול האדם ששירת בתפקיד להתחיל במסלולו הפוליטי ברומא, כיוון שמשרת הטריבון הצבאי הייתה (לא ברור אם באופן רשמי או לא) המשרה הראשונה במסלול המשרות. 

בתקופת הקיסרות הרומית מונו הטריבונים הצבאיים על ידי הקיסר, נוהל שהחל בימי אוגוסטוס. כל לגיון קיבל שישה טריבונים, כאשר אחד מהם היה מהמעמד הסנטורי (Tribunus legionis latclavius), נבחר על ידי הקיסר מקרב הפרטורים או הקווסטורים. חמשת הטריבונים הנוספים נבחרו גם כן על ידי הקיסר, אולם מקרב מעמד הפרשים (Tribunus legionis angusticlavius).

הטריבונים פיקדו על הקוהרטות של כל לגיון כאשר סדר הכוחות של קוהורטה נע בין 1000 ל-500 חיילים. הטריבון מהמעמד הסנאטורי היה הבכיר מבין ששת הטריבונים הצבאיים בלגיון, וחוץ מפיקודו על קוהרטה, שימש בדרך כלל גם כסגנו של מפקד הלגיון, הלגאטוס (שגם נבחר על ידי הקיסר).

תפקיד הטריבון הצבאי היה אחד משלוש המשרות הצבאיות שהיו חייבים בני מעמד הפרשים לשרת בהם, על מנת שיוכלו לאחר שירותם הצבאי לשרת בממשל הקיסר.

קישורים חיצוניים
----------------

|  |  |
| --- | --- |
| בקרת זהויות עריכת הנתון בוויקינתונים | 
* GND: 4169973-7

 |
פירוש נוסף ערך זה עוסק בסוג עץ. אם התכוונתם לאופרה מאוד ברכט ווייל, ראו עלייתה ונפילתה של העיר מהגוני.

**מהגוני** (שם מדעי: *Swietenia macrophylla* ;באנגלית: mahogany) או **תולענה** הוא עץ קשה וממורט שגונו חום-אדמדם, המשמש חומר גלם לתעשיית הרהיטים והגיטרות החשמליות.

היסטוריה
--------

עצי המהגוני נתגלו לאנשי המערב במאה ה-16 עת הגיעו נוסעים ספרדים לאיי הודו המערבית שליד יבשת אמריקה. הם השתמשו בעצים אלה כדי לתקן את ספינותיהם. אך כחומר גלם לייצור רהיטים נודע המהגוני רק בראשית המאה ה-18.

עץ המהגוני, הנמנה עם משפחת האזדרכתיים, מגיע לגובה רב. עליו גדולים ומנוצים ופרחיו קטנים, פירותיו מעוצים, ובהתבקעם הם משחררים זרעים מכונפים.

עד למחצית השנייה של המאה ה-19 נכרתו רוב עצי המהגוני הגדלים באמריקה התיכונה, שהם מין שונה, הנמנה גם הוא עם משפחת האזדרכתיים. בתקופה מאוחרת יותר יוצרו רהיטים גם מן העצה של עצים אחרים מבני משפחת האזדרכתיים, הגדלים בארצות שונות במערב אפריקה. עצים אלה נקראים מהגוני אפריקני. עצת המהגוני קשה וכבדה. פסלים ומגלפים בעץ מרבים להשתמש בה.

בישראל מרבים לגדל את האזדרכת, עץ נוי הנמנה עם אותה משפחה. פרחיו ורודים-סגולים ופרותיו הם בתי גלעין כדוריים וצהבהבים המשמשים כמזון לעופות שונים.

* פיסת עץ מהגוניפיסת עץ מהגוני
* שולחן מעץ מהגוני שנבנה ב-1828שולחן מעץ מהגוני שנבנה ב-1828

קישורים חיצוניים
----------------

ויקישיתוף מדיה וקבצים בנושא **מהגוני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* ARKive
* ITIS
* NCBI
* GBIF
* IPNI
* Tropicos
 |

הערות שוליים
------------

1. ↑  מהגוני באתר הרשימה האדומה של IUCN
השעות העשירות מאוד של דוכס ברי, זמינה לציבור ולמלומדים רק בגרסת פקסימיליה מיניאטורית איכותית
פקסימיליה של כתביו המקוריים של אדגר אלן פו לסיפור "הרציחות ברחוב מורג"
**מהדורת פקסימיליה** (על פי האקדמיה ללשון העברית: **העתק תאום**) היא העתק מדויק של יצירה.

מקור המילה פקסימיליה הוא מלטינית - *fac simile* שפירושו "לעשות דומה", כלומר להעתיק באופן נאמן למקור.

מהדורת הפקסימיליה נועדה ליצור העתק, הזהה למקור ככל האפשר (לרבות: גודל, צורה, צבעים וכדומה ואף שמירה על פגמים, פגיעות ועוד), של ספר נדיר, כתב יד, מפה, הדפס או פריט אחר בעל ערך היסטורי שעותקיו המקוריים מועטים או נדירים.

מהדורות פקסימיליה יכולות להיעשות לשם מחקר מדעי או לצרכים מסחריים או פרסומיים ובדרך כלל המהדורה תהיה מוגבלת לכמה מאות עד אלפים בודדים של עותקים.

עד המאה העשרים והשתכללות האמצעים המכניים של הצילום והסריקה הממוחשבת הכנת מהדורות פקסימיליה הייתה הדרך העיקרית ליצור עותקים נאמנים למקור ככל האפשר והיה מדובר בהליך יקר, ארוך ושדורש מומחיות מיוחדת.

מהדורת פקסימיליה אינה מהדורה נוספת או הדפסה חוזרת אלא העתק מדויק של המקור והיא גם מוצגת כך על גבי היצירה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פקסימיליה** |
| ויקישיתוף תמונות ומדיה בוויקישיתוף: **מהדורת פקסימיליה** |

* פקסימיליות, דף שער בספרייה הלאומית

הערות שוליים
------------

1. ↑  למד לשונך 148, באתר האקדמיה ללשון העברית, 17 ביולי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565339405171
* BnF: cb11956260r (data)
* GND: 4153591-1
* LCCN: sh85046816
* NKC: ph503062

 |
**איגרת יוחנן השנייה**, המכונה גם **יוחנן II**, היא איגרת המהווה אחד מספרי הברית החדשה - ספרי הקודש של הנצרות. האיגרת משויכת ליוחנן כותב הבשורה לו משויכת גם הבשורה על-פי יוחנן ושתי האיגרות האחרות (איגרת יוחנן הראשונה ואיגרת יוחנן השלישית).

האיגרת היא הספר הקצר ביותר בברית החדשה ובתנ"ך הנוצרי כולו, וכוללת 13 פסוקים בלבד.

תוכן
----

האיגרת ממוענת אל "הגברת הנבחרה" ומסתיימת במילים "ילדי הגברת הנבחרה מברכים אותה", אולם בחלק מהתרגומים הושארה המילה "גברת" במקור, ולכן האיגרת ממוענת אל "קיריה הנבחרה".

האיגרת מבקשת מנמענתה להיות רחומה, ומזהירה אותה מפני מורי השקר.

יש פרשנים המקשרים בין גברת זו לבין חזון יוחנן בו מסופר על אשת קץ הימים והדרקון הזומם נגדה ונגד ילדיה, אולם היא מגינה עליהם מפניו.

זהות מחבר האיגרת ומטרתה
-----------------------

לשון האיגרת דומה מאוד לאיגרת יוחנן השלישית, ולכן מרבית החוקרים סבורים שאותו מחבר כתב את שתי האיגרות. עם זאת, קיים ספק אם אותו מחבר כתב גם את האיגרת הראשונה ואת הבשורה על-פי יוחנן וספר ההתגלות.

האזהרה מפני אלו המאמינים כי לישו לא היה גוף מסייעת בתיארוך האיגרת לתקופה בה עלו טענות אלה (המאה השנייה או ראשית המאה השלישית).

קישורים חיצוניים
----------------

ויקישיתוף מדיה וקבצים בנושא **איגרת יוחנן השנייה** בוויקישיתוף
* תרגומי האיגרת
* נוסח המלך גיימס של האיגרת

| ספרי הברית החדשה |
| --- |
| **הבשורות** | הבשורה על-פי מתי • הבשורה על-פי מרקוס • הבשורה על-פי לוקאס • הבשורה על-פי יוחנן |  |
| **מעשי השליחים** | מעשי השליחים |
| **איגרות פאולוס** | אל הרומאים • הראשונה אל הקורינתים • השנייה אל הקורינתים • אל הגלטים • אל האפסים • אל הפיליפים • אל הקולוסים • הראשונה אל התסלוניקים • השנייה אל התסלוניקים • הראשונה אל טימותיוס • השנייה אל טימותיוס • אל טיטוס • אל פילימון • אל העברים |
| **האיגרות הכלליות (קתוליות)** | איגרת יעקב • איגרת פטרוס הראשונה • איגרת פטרוס השנייה • איגרת יוחנן הראשונה • איגרת יוחנן השנייה • איגרת יוחנן השלישית • איגרת יהודה |
| **חזון יוחנן** (ההתגלות) | חזון יוחנן |


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12072480z (data)
* GND: 4114080-1
* LCCN: n85265287
* LNB: 000315929
* NKC: unn20211122553
* SUDOC: 029008360
* VIAF: 292368546
* WorldCat (עם VIAF): 292368546

 |
**קידמה ועבודה** הייתה מפלגת מיעוטים ששימשה, בדומה לשאר המפלגות הערביות בזמנה, מפלגת לווין של מפא"י.

המפלגה זכתה למנדט אחד בבחירות לכנסת השנייה, והייתה חברה בקואליציה.
בבחירות לכנסת השלישית הגדילה המפלגה את כוחה לשני מנדטים, והייתה שוב חברה בקואליציה.

לקראת הבחירות לכנסת הרביעית פרש סאלח-חסן ח'ניפס מהמפלגה והקים את מפלגה "סיעה עצמאית לערביי ישראל", שקיבלה 3,818 קולות ולא עברה את אחוז החסימה. מפלגת קידמה ועבודה אף היא התמודדה לכנסת ה-4 וקיבלה 4,651 קולות, וגם היא לא עברה את אחוז החסימה.

לקראת הבחירות לכנסת החמישית התמודדה המפלגה שוב וקיבלה 3,561 קולות ושוב, לא עברה את אחוז החסימה.

נציגי המפלגה בכנסת
------------------

**הכנסת השנייה (1951)**  

מנדט אחד: סאלח-חסן ח'ניפס
לרשימת מועמדים מלאה ראו כאן

**הכנסת השלישית (1955)**
2 מנדטים: סאלח-חסן ח'ניפס, צאלח סלימאן
לרשימת מועמדים מלאה ראו כאן

קישורים חיצוניים
----------------

* 

* אתר האינטרנט הרשמי של קידמה ועבודה
* סיעת קידמה ועבודה בכנסת השלישית, באתר הכנסת
* לרשימת מועמדים מלאה לכנסת הרביעית ראו כאן
* לרשימת מועמדים מלאה לכנסת החמישית ראו כאן
**ג'וזף האן** (באנגלית: **Joseph Hahn**; נולד ב-15 במרץ 1977), הידוע כ**מיסטר האן**, הוא מוזיקאי, תקליטן ובמאי קולנוע, ידוע בין היתר בשל היותו הדי ג'יי של להקת לינקין פארק.

חייו
----

האן נולד בדאלאס, טקסס, וגדל בגלנדייל שבקליפורניה להורים קוריאנים וכיום הוא מתגורר בלוס אנג'לס.

הוא למד בתיכון "הובר". את האן פגשו רוב בורדון, מייק שינודה, בראד דלסון ודייב פרל בקולג'. לאחר שסיים הוא התחיל להתעניין באמנות חזותית, והלך ללמוד בבית הספר לאמנויות בפסדינה, קליפורניה, שבה גם למד מייק שינודה. שניהם התקבלו לעבודה כמעצבים אמנותיים-גרפיים לאחר קבלת הדיפלומה.
בהמשך, התכוון האן ללמוד איור, אך החליט לעזוב את המכללה כדי לפתח קריירה בתחום  האפקטים המיוחדים בקולנוע ובתוכניות הטלוויזיה.

ב-1997, עם הקמת לינקין פארק, "גויס" האן לתפקיד הדי ג'יי של הלהקה. בנוסף, האן גם עזר ואפילו ביים בעצמו כמה קליפים של הלהקה. הוא ביים גם קליפים של להקות אחרות כמו Static-X, Story of the Year ו-Alkaline Trio. בנוסף, הוא עיצב ואייר את הדיסק של תום שי "Songs Carried on Angels Wings".

בימים אלו האן עובד כמנהל האילוסטרציה של להקת לינקין פארק. הוא הגה את הרעיון של הקליפ *One step Closer* וכן את שאר הקליפים של הלהקה, לעיתים ביחד עם מייק שינודה. שניהם עובדים על ההיבט האמנותי הן בקליפים והן באלבומים.

בשנת 2014 התנסה גם בקולנוע וביים את סרט המתח "Mall" בכיכובם של וינסנט ד'אונופריו (שגם הפיק) וג'ינה גרשון.

קישורים חיצוניים
----------------

ויקישיתוף מדיה וקבצים בנושא **ג'ו האן** בוויקישיתוף
* ג'ו האן, ברשת החברתית טוויטר
* ג'ו האן, ברשת החברתית אינסטגרם
* ג'ו האן, במסד הנתונים הקולנועיים IMDb (באנגלית)
* ג'ו האן, באתר AllMusic (באנגלית)
* ג'ו האן, באתר MusicBrainz (באנגלית)
* ג'ו האן, באתר Discogs (באנגלית)

| לינקין פארק |
| --- |
| מייק שינודה • ג'ו האן • בראד דלסון • רוב בורדון • דייב פרל |
| צ'סטר בנינגטון |
| אלבומי אולפן | Hybrid Theory (2000) • Meteora (2003) • Minutes to Midnight (2007) • A Thousand Suns (2010) • Living Things (2012) |
| אלבומי רמיקס | Reanimation (2002) • Collision Course (2004, עם ג'יי-זי) • Recharged (2013) |
| אלבומי הופעה | Live In Texas (2003) • Road to Revolution: Live at Milton Keynes (2008) |
| לקריאה נוספת | דיסקוגרפיה • Fort Minor • Dead By Sunrise |

|  |  |
| --- | --- |
| בקרת זהויות עריכת הנתון בוויקינתונים | 
* GND: 135297265
* ISNI: 0000 0003 8593 9916
* MusicBrainz: d07bca29-d980-4100-8cad-065a05f2b343
* NKC: ola2002152804
* VIAF: 84965875
* WorldCat: viaf-84965875

 |
פירוש נוסף ערך זה עוסק במתופף הסווינג. אם התכוונתם למתופף הבי בופ, ראו פילי ג'ו ג'ונס.

**ג'ונתן דייוויד סמואל ג'ונס**, ידוע כ**ג'ו ג'ונס** (באנגלית: **Jo Jones**‏; 7 באוקטובר 1911 - 3 בספטמבר 1985) היה מתופף ג'אז אמריקאי שהשפיע רבות על צורת הנגינה בתופים ועל הג'אז בכלל. נחשב לאחד מגדולי המתופפים בכל הזמנים.

חייו
----

ג'ונס נולד בשיקגו, ובצעירותו עבר עם משפחתו לאלבמה שם למד לנגן על מספר כלים, כולל סקסופון, פסנתר ותופים. הוא עבר בין הרכבים בשנות העשרים המאוחרות ובראשית שנות השלושים עד שהשתקע בביג בנד של קאונט בייסי בשנת 1933.

הוא המשיך עם בייסי עד 1948 אז החל לפתח קריירה כמוביל. סגנונו היה מהמשפיעים ביותר בתקופת הסווינג, אך כמו רבים מנגני הסווינג ג'ונס התקשה במעבר למוזיקת הבי בופ.

ג'ונס הופיע באופן קבוע במועדונים בניו יורק. להופעות הללו היו מגיעים אורחים מכובדים כמו מקס רואץ' ורוי היינס. הוא אף כיכב במספר סרטים, המוכר ביניהם "Jammin' the Blues" מ-1944.

כינויו בערוב חייו היה **"פאפא" ג'ונס (Papa Jones)**. ב-3 בספטמבר 1985 נפטר ג'ונס בשנתו ה-74.

סגנונו והשפעתו
--------------

סגנונו של ג'ונס היה ייחודי ומהפכני. בין השאר הוא העביר את שמירת הקצב מתוף הבס למצילת הרייד, ועשה שימוש שונה בהיי האט. רבים רואים אותו אחראי לשימוש במברשות בנגינה.

ג'ונס השפיע מאוד על מתופפים רבים. בין המתופפים שציינו אותו כהשפעה משמעותית ניתן למנות את מקס רואץ', באדי ריץ' וקני קלארק.

קישורים חיצוניים
----------------

* ג'ו ג'ונס, במסד הנתונים הקולנועיים IMDb (באנגלית)
* ג'ו ג'ונס, באתר AllMusic (באנגלית)
* ג'ו ג'ונס, באתר MusicBrainz (באנגלית)
* ג'ו ג'ונס, באתר Discogs (באנגלית)
* ג'ו ג'ונס, באתר "Find a Grave" (באנגלית)
* ג'ו ג'ונס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411810905171
* BNE: XX1097144
* BnF: cb138957317 (data)
* GND: 134419510
* ICCU: MODV279160
* ISNI: 0000 0000 8078 3164
* LCCN: n85369941
* MusicBrainz: ceda2457-e16f-4938-a276-af854b20b22a
* NKC: ola2002157323
* NTA: 098259733
* SNAC: w6g741gs
* SUDOC: 078532086
* VIAF: 223144783148250911768
* WorldCat: lccn-n85369941

 |
**אנפת לבה** או **אנפת גלאפגוס** (שם מדעי: *Butorides sundevalli*) היא מין אנפה כחולה קטנה וייחודית לאיי גלאפגוס ולאיים אחרים באזור.

מאפיינים
--------

אנפה זו היא כחולה-אפורה מה שעוזר לה להסתוות עם צבעי הלבה (ומכאן שמם) הקשה שפזורים ברחבי האיים כשהכנפיים ירוקות כהות. על החזה פס של נוצות כסופות ועל הראש ישנו כתר קטן. המקור ארוך וחד שבעונת הרבייה צבעו הופך לכחול יחד עם הרגליים הכתומות ששניהם צהובים במהלך רוב השנה. הם נראים כפופים בדרך כלל ואורכם הממוצע מגיע ל-35 ס"מ, מוטת הכנפיים עד 65 ס"מ ומשקלם 195-230 גרם. הם מזכירות מעט אנפת לילה.

האנפות חיות לאורך כל איי גלאפגוס ומעדיפות חופים סלעיים וביצות מנגרובים שם הם מחפשים דגים וסרטנים קטנים אותם הם משפדים עם מקורם החד והם מחפשים גם חרקים שנמשכים לקקטוסים באזורים יבשים יותר. הם מתרבים לאורך כל עונות השנה אך בדרך כלל יעשו זאת רק פעמיים או שלוש בשנה והזכר נשאר עם הנקבה שלו, בניגוד לרוב האנפות, לאורך כל עונת הרבייה. הם יעדיפו לקנן על קקטוסים או על אבני לבה.

כמרבית יצורי האיים, עופות אלה לא פוחדים מאנשים למרות גודלם הקטן.

קישורים חיצוניים
----------------

ויקישיתוף מדיה וקבצים בנושא **אנפת לבה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

הערות שוליים
------------
**ביצית** היא מבנה הקיים בצמחים בעלי זרע. הביצית מכילה את המגהגמטופיט, הגמטופיט הנקבי במחזור חייהם של צמחים עילאיים אלה, ועתידה להתפתח לזרע.

| חלקי הפרח |
| --- |
| 

|  |
| --- |
| 

לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

מבנה הפרח. למידע על חלק, לחצו עליו
 |

 |

בבעלי פרחים הביציות נמצאות בשחלה וצומחות מדפנותיה. בחשופי זרע הביציות הן חשופות יותר, כאשר הן מתפתחות על פני איבר ייעודי, לרוב אצטרובל. בשתי מערכות אלה, הביציות מורכבות ממעטפת תאים העתידים להתפתח לקליפת הזרע ומשבעה תאים פנימיים המהווים את הגמטופיט הנקבי (נקרא גם "שק העובר"): תא רבייה נקבי אחד וחמישה תאים הפלואידיים נוספים, ותא ההורה של האנדוספרם שהוא דיפלואידי.

הביצית מתפתחת לזרע לאחר הפרייתה על ידי גרגר אבקה. הפרייתה של הביצית מכונה הפריה כפולה מכיוון שבתהליך מתרחשות באופן מעשי שתי הפריות: גרגר האבקה מכיל שני תאי רבייה זכריים, כאשר אחד מהם מפרה את תא הרבייה הנקבי ליצירת זיגוטה דיפלואידית שתתפתח לספורופיט, והשני מפרה את תא ההורה של האנדוספרם ליצירת תא טריפלואידי אשר יתפתח לרקמה המזינה של הזרע.

בבעלי פרחים, עם הפרייתן של הביציות והתפתחותן לזרע, מתפתח ומבשיל פרי בו הזרעים יהיו נתונים. בחשופי זרע, לעומת זאת, הזרעים הבשלים יתנתקו ממקומם, ללא שום רקמה העוטפת אותם.

קישורים חיצוניים
----------------

ויקישיתוף מדיה וקבצים בנושא **ביצית** בוויקישיתוף
* ביצית, באתר אנציקלופדיה בריטניקה (באנגלית)
**אנציקלופדיה איראניקה** (אנגלית: Encyclopædia Iranica) היא אנציקלופדיה המוקדשת ללימודי איראן. ערכי האנציקלופדיה נוגעים למספר רב של דיסציפלינות מדעיות, מתחום מדעי הטבע, הרוח והחברה: גאוגרפיה, בוטניקה, זואולוגיה, היסטוריה, לימודי תרבות, ספרות, לימודי דתות, מדע המדינה, יחסים בינלאומיים ועוד. הערכים עוסקים מזוויות שונות בעמים הדוברים בשפות איראניות, תולדותיהם ותרבותם, ובארצות במרחב שבו הם חיים, או חיו בעבר. מרחב זה כולל את איראן עצמה וכן את אפגניסטן, טג'יקיסטן, אנטוליה, כורדיסטן ואזורים נוספים באסיה ובקווקז.

האנציקלופדיה מיועדת הן לתועלת העוסקים בלימודי איראן, והן לקהל המתעניין הכללי.

האנציקלופדיה היא מיזם רב-לאומי, שיצא לדרכו ב-1973, ופועל במסגרת המרכז ללימודי איראן באוניברסיטת קולומביה שבארצות הברית. המימון למיזם מגיע מאז 1979 מקרן ממשלתית אמריקנית לתמיכה במדעי הרוח, וכן מקרנות שונות ותורמים פרטיים. עם התמשכות הפרויקט גדל חלקם של תורמים פרטיים במימונו וקטן חלקו של המימון הממשלתי, וב-2007 הגיע רק שליש מן התקציב מהקרן לתמיכה במדעי הרוח. 

מעל 1200 חוקרים ממדינות שונות בעולם כתבו ערכים באנציקלופדיה. את מלאכת הכתיבה והעריכה מנהל העורך הראשי, הנעזר בעורך מנהל, בעורכי משנה, בוועדה מייעצת בינלאומית וב-44 יועצים מקצועיים. מייסד המיזם והעורך הראשי מ-1973 עד 2017 היה אהסן ירשאטר (Ehsan Yarshater), פרופסור אמריטוס באוניברסיטת קולומביה. 

הכרך הראשון יצא לאור ב-1982, ועד 2005 יצאו לאור 12 כרכים. הטקסט זמין במלואו בחינם ברשת האינטרנט. 

מפעל האנציקלופדיה איראניקה מעניק אחת לשנתיים את הפרס ע"ש לטיפה יארשאטר לעידוד מחקר הספרות האיראנית, בדגש על נשים במרחב האיראני והפרסי. בין מקבלות הפרס המשוררת סימין בהבאני, החוקרת פרזאנה מילאני והסופרת שהרנוש פארסיפור.

ראו גם
------

* האנציקלופדיה של הקוראן
* האנציקלופדיה של האסלאם

קישורים חיצוניים
----------------

* 

* אתר האינטרנט הרשמי של אנציקלופדיה איראניקה

* אתר האינטרנט הרשמי של אנציקלופדיה איראניקה
* אתר האנציקלופדיה איראניקה
* ריאיון עם העורכים, אתר NPR
* ביקורת על כרך 5 של האנציקלופדיה, כתב העת של החברה האמריקנית ללימודי האוריינט
* אנציקלופדיה איראניקה, באתר OCLC (באנגלית)
**טריגון חד-אף** (שם מדעי: ***Dasyatis pastinaca***) הוא מין של טריגון, החי בצפון-מזרח האוקיינוס האטלנטי, במי הים התיכון והים השחור סביב החופים בעומק של 60 מטרים מפני הים. הוא מצוי בטבע בסכנת הכחדה.

תיאור
-----

הטריגון יכול להגיע לאורך של 2.5 מטרים ורוחב 1.4 מטר, אך נפוץ יותר באורך של 48 סנטימטרים. הזנב דק ואורכו 35 סנטימטרים בממוצע, כשהוא מהווה חצי מאורך הגוף. הוא בעל פתחי נשימה בולטים ועיניים קטנות הממוקמות בקרבתם. צבעו של הטריגון אפור, חום, אדמדם או ירוק-זית והבטן בהירה כשהסנפירים כהים. הטריגון משריץ 4 עד 9 צאצאים חיים בשנה, לאחר היריון של ארבעה חודשים.

הטריגון שוחה לבדו או בקבוצות קטנות לאורך קרקעית הים ומחפש בחול או בבוץ הימי טרף של תולעים, סרטנים ודגי גרם קטנים. לרוב הוא פעיל יותר בלילות.

ארסו של הטריגון מיועד להגנה מטורפים והוא מצוי בתוך עוקץ בבסיס הזנב, אותו הטריגון יכול להפנות קדימה. הוא חלש מכדי להרוג אדם אך עדיין עשוי לייסר את מי שנפגע ממנו.

הוא נידוג לאורך הים התיכון למאכל ונתפס ברשתות דיג כשלל לוואי, דבר שגרם לקריסה של אוכלוסיות שונות.

קישורים חיצוניים
----------------

ויקישיתוף מדיה וקבצים בנושא **טריגון חד-אף** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  טריגון חד-אף באתר הרשימה האדומה של IUCN
ישראל ברוך
**ישראל ברוך** (נולד ב-13 באוגוסט 1960) הוא מאמן כדורסל ישראלי המאמן כיום במחלקות הנוער של הפועל עומר הפועל באר שבע. עלה עם קבוצתו לליגות בכירות יותר, שלוש פעמים ברציפות. כיום מאמן את קבוצת מכבי דימונה מליגה א'.

ביוגרפיה
--------

בשנת 1995 שימש כעוזר מאמן של פיני גרשון בנבחרת צה"ל בכדורסל, ובמקביל שימש כעוזר מאמן של אלי קנטי במכבי רמת גן. בעונת 1995/1996 שימש כעוזר מאמן של קנטי בגבעת שמואל. בעונת 1996/1997 אימן במכבי אשדוד.

בין השנים 1998–2001 אימן את הפועל בארי, ובמקביל את קבוצות הנוער של ביתר באר שבע. בין הישגיו בהפועל בארי – העפלה לליגה הארצית, ובאותן שנים העפיל עם קבוצת הנוער של ביתר באר שבע לליגה הלאומית. בעונת 2001/2002 אימן את קבוצת הבוגרים של ביתר באר שבע.

בעונת 2002/2003 היה שותף להקמתה של מחדש הפועל באר שבע, ואימן אותה עד שנת 2007, כשפשטה רגל פעם נוספת. בעונת 2012/2013 שוב היה שותף להקמתה של הקבוצה מחדש, יחד עם כפיר ארזי (א.א. ארזי), ואימן אותה. מאז הוקמה עלתה הקבוצה שלוש ליגות ברציפות, עונה אחר עונה, באימונו של ברוך.

משנת 1995 משמש כמאמן נבחרות ישראל הצעירות.

בשנת 1998 יזם והתחיל את פרויקט הכדורסל בבית הספר מקיף ג' בבאר שבע, ומשמש כמנהל הפרויקט. בין הישגיו עם נבחרת הנוער של המקיף - העפלה לרבע הגמר ולליגת העל לתיכונים.

בעונת 2020/2021 אימן ברוך את קבוצת הנוער המחוזית של הפועל עומר, תחת חסות של הפועל באר שבע, איתה עלה בסופו של דבר לליגת הנוער ארצית, אך ויתר על המשכת אימונה עקב עומס נסיעות.

נכון לעונת 2021/2022 מאמן ברוך את קבוצת הנוער מחוזית של הפועל באר שבע.

הערות שוליים
------------

1. ↑  חוזרים למקום הראשון, אתר הפועל באר שבע, 2 בפברואר 2015
2. ↑  ישראל ברוך, באתר "מנהלת הליגה"
3. ↑  שלומי פרי, ישראל ברוך חוזר לאמן נוער, באתר "ספסל", 24 ביולי 2008

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ישראל ברוך"**.
**אנצו מרסקה** (איטלקית: **Enzo Maresca**; נולד ב-10 בפברואר 1980 בפונטקאנאנו שבאיטליה) הוא כדורגלן עבר איטלקי, וכיום מאמן בקבוצת לסטר סיטי מהצ'מפיונשיפ.

קריירת משחק
-----------

לאחר דשדושים בקבוצת הנוער של קליארי ובלי הופעה אחת בכדורגל המקצועני האיטלקי, מרסקה עשה את דרכו לווסט ברומיץ' אלביון האנגלית, במדיה שיחק למשך שתי עונות באליפות הפוטבול ליג, השנייה בחשיבותה לפרמייר ליג.

ביוני 2000, נרכש מרסקה והוא כבן 19, על ידי מועדון הפאר האיטלקי יובנטוס, תמורת 4.3 מיליון לירות שטרלינג. ארבעה חודשים לאחר מכן השאילה אותו יובנטוס לקבוצת בולוניה, שם רשם לזכותו 23 הופעות.

בעונת 2001-2002 מרסקה שב ליובנטוס, הופיע במדיה 16 פעמים וכבש שער אחד, שער שוויון מאוחר במשחק הדרבי מול טורינו, שנחקק בזיכרון אוהדי יובנטוס, בעיקר בשל המחווה של מרסקה, שחגג את השער על ידי חיקוי שור, סמלה של היריבה העירונית טורינו. בעונת 2002-2003 היה מרסקה מושאל לפיאצ'נצה, שגם קנתה מיובנטוס חצי מהבעלות על חוזהו. בעונת 2003-2004 שוב חזר ללבוש את השחור-לבן של יובנטוס, שהשיבה לעצמה את הבעלות המלאה עליו. אך במהרה חזרה הגברת הזקנה והשאילה אותו, הפעם לפיורנטינה, שם ב-26 הופעות הצליח לכבוש 6 שערים.

בקיץ 2005, לאחר שלא הצליח לכבוש מקום של קבע ברכב יובנטוס, נמכר לקבוצה הספרדית סביליה, תמורת 2.5 מיליון אירו. במהרה היה לשחקן מפתח בלב הקישור של סביליה, שזכתה בגביע אופ"א. בגמר המפעל האירופי המשני הבקיע מרסקה צמד שערים בניצחון 4-0 על מידלסברו האנגלית. עונה לאחר מכן, כאשר סביליה זכתה פעם נוספת בגביע אופ"א, פתח מרסקה במשחק הגמר בו גברה קבוצתו על אספניול בדו-קרב בעיטות עונשין, והוחלף בתום המחצית הראשונה.

ב-13 ביולי 2009 עבר מרסקה לאולימפיאקוס מליגת העל היוונית, וחתם על חוזה לשלוש שנים, אולם בשנת 2011 עבר למאלגה מליגת העל הספרדית. ב-30 באוגוסט 2012 לאחר 7 שנים חזר לארצו איטליה וחתם בסמפדוריה. בינואר 2014 חתם בפלארמו מהליגה השנייה. בספטמבר 2016 חתם בשורות הלאס ורונה, במדיה פרש ממשחק פעיל כעבור כחצי שנה, בגיל 37.

קריירת אימון
------------

מרסקה החל את קריירת האימון לקראת עונת 2017/2018, כעוזרו של פולביו פיורין באסקולי מהסרייה ב', אך עזב את התפקיד לאחר כחמישה חודשים. בסיום אותה השנה התמנה לתפקיד עוזר המאמן של וינצ'נצו מונטלה בסביליה. מונטלה סיים את תפקידו באפריל 2018, אך מרסקה נותר במערכת עד לסיום העונה כחודשיים לאחר מכן, כמאמן טכני תחת המאמן הזמני חואקין קפארוס. לקראת עונת 2018/2019 התמנה לעוזרו של מנואל פלגריני בווסטהאם יונייטד, ושימש בתפקיד במשך כשנה וחצי.

בעונת 2020/2021 אימן מרסקה את קבוצת הנוער של מנצ'סטר סיטי (עד גיל 23), והוביל אותה לזכייה באליפות. לקראת עונת 2021/2022 חזר מרסקה לאיטליה וקיבל את תפקיד אימון הבוגרים הראשון בקריירה, כשהחל לאמן את פארמה מהסרייה ב'. הוא החזיק בתפקיד כחצי שנה בלבד, לאחר שהוביל את הקבוצה לארבעה ניצחונות ליגה בלבד ב-13 מחזורים.

לקראת עונת 2022/2023 התמנה לתפקיד עוזרו של ז'וזפ גוארדיולה במנצ'סטר סיטי.

ב-16 ביוני 2023 מונה למאמן לסטר סיטי.

תארים
-----

יובנטוס
* אליפות איטליה: 2001/2002
* הסופר קאפ האיטלקי: 2003

סביליה
* גביע אופ"א: 2006, 2007
* הסופר קאפ האירופי: 2006
* גביע המלך הספרדי: 2007
* הסופר קאפ הספרדי: 2007

קישורים חיצוניים
----------------

ויקישיתוף מדיה וקבצים בנושא **אנצו מרסקה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל המאמן, באתר Transfermarkt
**אנציו מסרדיניה** (**Enzo of Sardinia**, ‏סביב 1220 - 14 במרץ 1272) היה בנו מחוץ לנישואים של פרידריך השני, קיסר האימפריה הרומית הקדושה.

חייו
----

מעט מאוד ידוע על נסיבות הולדתו של אנציו, ידוע כי שם אימו היה אדלייד. שמו הוא הגרסה האיטלקית לשם הגרמני **היינריך** - שם אביו של הקיסר. הקיסר השיא אותו בשנת 1238, בעצת בני בריתו האיטלקים לאדלסייה מטורס שמשפחתה שלטה במחצית האי סרדיניה. בשנה בה נישא הכתיר אותו אביו כמלך סרדיניה. הכתרה זו לא הייתה מעשה טקסי או בעל עניין מקומי אלא חלק מהמאבק בין הקיסר לאפיפיור על השליטה באיטליה.

תפיסת האי חיזקה את הקיסר על חשבון האפיפיור שראה בצעד כהתקפה ישירה על מדינת האפיפיור, והטיל חרם מחודש על הקיסר. הפעם היה פרידריך מוכן לחרם, והגיב בגירוש פקידים של הכס הקדוש. איטליה הייתה במצב של לחימה מתמדת, כאשר שתי קבוצות של ערים מחוץ לתחום השליטה הקיסרי התעמתו ביניהן. פלג הגואלפים ובראשו בולוניה וג'נובה נתמך על ידי הכס הקדוש, ופלג הגיבלינים בראשות פיזה וסיינה נתמך ותמך בקיסרות. קשרים אלו ליבו את האיבה בין הקיסר לאפיפיור, העמיקו את העימותים והגבירו את התהום הפעורה בין הצדדים.

בשנת 1239 הוא מונה לתפקיד בא-כוח הקיסר בלומברדיה וברומאניה, והפך למעשה למושל-נציב בצפון איטליה, אזור בו הייתה ההתנגדות לקיסר עזה ביותר. מינוי זה גם לכך שאנציו עזב את האי סרדיניה, ממלכתו לכאורה, ואליו לא יחזור יותר. הוא ייצג את אביו הקיסר במסעות מלחמה כנגד הכס הקדוש. היעדרותו מסרדיניה הביאה להכרזה על ביטול נישואיו ואובדן התואר "מלך סרדיניה" בשנת 1245.

ביום 26 במאי 1249 הוא עמד בראש הצבא הקיסרי מול צבא העיר בולוניה בקרב הידוע בשם קרב פוסלטה (איטלקית: Battaglia di Fossalta) לאחר יום של קרבות מרים ניצחו הבולונזים וצבא הקיסר נמלט משדה הקרב. אנציו, בן 31 בעת הקרב, נלכד והובל לבולוניה שם הושם בכלא - ארמון הקרוי על שמו עד ליום מותו בשנת 1272, והיה השליט האחרון לבית שטאופן.

קישורים חיצוניים
----------------

ויקישיתוף מדיה וקבצים בנושא **אנציו, מלך סרדיניה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14431953b (data)
* GND: 119443740
* ICCU: PALV005157
* ISNI: 0000 0000 9310 8467
* LCCN: n50082926
* NTA: 26446706X
* SUDOC: 110549031
* VcBA: 495/48444
* VIAF: 103146094161100330582
* WorldCat: lccn-n50082926

 |